Namsos Høyre

Namsos Høyre er partiet Høyres kommuneforening i Namsos. Leder i Namsos Høyre er Joar Grøtting, og leder i kommunestyregruppen er Amund Lein. Høyre hadde ordføreren i flere ganger i bykommunen Namsos før 1964, men har ikke hatt vervet i storkommunen. I perioden 2019–2023 har Høyre fire medlemmer av Namsos kommunestyre og ett medlem av formannskapet. I 2018 ble Namsos Høyre utvidet med medlemmer fra Namdalseid og Fosnes kommuner samt Lund, som ble slått sammen med Namsos kommune i 2020.

Historie 

Namsos Høyre ble etablert som en grunnlovsforening i januar 1883. Grunnlovsforeninger ble dannet i forbindelse med statsrådssaken, og skulle organisere velgere, valgmenn og stortingsmenn som mente at kongen hadde en grunnlovsfestet, absolutt vetorett i grunnlovssaker. Grunnlovsforeningen i Namsos var blant de 174 grunnlovsforeningene som gikk sammen om å danne et sentralstyre for partiet Høyre den 25. august 1884. Venstreforeningen for Namsos prestegjeld ble stiftet i januar 1884.

Grunnlovsforeningene opphørte mange steder, men i de nordtrønderske byene Namsos, Levanger og Steinkjer var det en organisasjonskontinuitet fra grunnlovsforeninger til såkalte moderat-konservative eller moderat-liberale foreninger i 1890-årene. I 1920-årene stilte Høyre til valg i Namsos under navnet Det liberal-konservative parti. Senere var navnet Namsos Høireforening i bruk frem til 1960-årene.

Namsos var lenge konservativt styrt. Et flertall i bystyret i Namsos, inkludert brukseier og ordfører Johannes Bernhard Havig, sympatiserte med grunnlovsforeningen under forfatningsstriden. Overrettssakfører Karl Greiff var ordfører 1887–1894 og 1900–1905, så overrettssakfører Anton M. Brandtzæg 1914–1919.

Høyreorganet Namdalsposten ble i 1889 avløst av Namdalens Blad, som var partiets presseorgan frem til avisen orienterte seg mot Bondepartiet i 1920. I 1931 kjøpte partiet Høyre avisen Namdalens Folkeblad, som beholdt sin partipolitiske tilknytning frem til 1934.

Referanser

Eksterne lenker 
 

Høyre
Politiske partier etablert i 1883
1883 i Norge
Politikk i Namsos